Juriidilises mõttes oli Austrial ja Ungaril ainult üks ühine seadus: 1713. aastast pärit pragmaatiline sanktsioon, mis kirjeldas troonipärimist. See tagas, et Austria ja Ungari monarhiks oli alati sama isik. Kõik ülejäänud seadused, kaasa arvatud identse sisuga seadused nagu Austria-Ungari komromiss, oli vaja kinnitada nii Austria kui Ungari parlamendis. Vastu võetud seadused avaldati ametlikes väljaannetes, mis ilmusid 8 keeles. Üldiselt püütigi saavutada identse sisuga seaduste vastuvõtmine ning sellepärast moodustati Austria ja Ungari parlamendi ühiskomisjon, kuhu kuulus kummastki parlamendist 60 liiget ja mis arutas nii kuningliku kui keiserliku (ehk nii Ungari kui Austria) valitsuse ministrite ettepanekuid, püüdes saavutada kompromissi.